2. sz. szöveg

Forrás:<http://honlap.parokia.hu/lap/forras/ujsag/cikk/5002/?i=855> rövidített változat

, Rubens Saillens meséjét átdolgozta Lev Tolsztoj, Omega Kiadó, Debrecen

**Panov apó karácsonya**

1. kép

Réges régen, élt egyszer egy idős suszter, messze-messze, egy kis orosz falucskában. Panovnak hívták, de mindenki annyira szerette, hogy csak Panov apónak szólították. Hol új cipőt rendeltek nála, hol foltozni, talpalni, esetleg új sarkat rakatni hozták régi lábbelijüket hozzá az emberek. Panov apó szinte mindig vidám és boldog volt. Szeme csak úgy ragyogott kis kerek szemüvege mögött. Egész nap dudorászott vagy fütyürészett, a járókelőket pedig hangos jókívánságokkal köszöntötte.

Panov apónak egyetlen kis szobácskája volt, de mégsem volt szegény, mindene megvolt, ami a suszter mesterséghez kellett. Mindig olyan sokan akartak cipőt csináltatni, javíttatni, hogy mindig volt elég pénze kenyérre, kávéra és káposztára, amiből levest főzött.

2. kép

Panov apó szomorúan állt kis szobája ablakánál, hiszen karácsony este volt és szerettei oly távol voltak. Nagyot sóhajtott, majd levett egy barna könyvet a polcról. Feltett egy bögre kávét a tűzhelyre és beült kényelmes fonott székébe. A karácsonyi történetet olvasta, hogy Jézus egy istállóban született, mert nem volt számára hely.

- Bizony, bizony, ha idejöttek volna, elalhattak volna az ágyamon, a kisbabát betakartam volna meleg takarómmal - dünnyögte magában.

Töltött magának egy csésze kávét és folytatta az olvasást. Arról olvasott, hogy gazdag bölcsek keltek át a sivatagon, hogy ajándékot vigyenek Jézusnak.

3. kép

- Bizony, bizony, ha Jézus idejönne, nem tudnék neki mit adni! - sóhajtott fel Panov apó. Azután elmosolyodott és a szeme felragyogott, kis kerek szemüvege mögött. Felállt és odament a polchoz. Volt ott egy zsineggel átkötött, poros doboz. Felnyitotta a dobozt, s kivett egy pár apró cipőcskét. Kezébe vette a kis cipőket és mozdulatlanul állt. Ez volt a legjobb pár cipő, amit valaha készített.

- Ezzel ajándékoznám meg Jézust - mondta.

4. kép

Későre járt, Panov apót elnyomta az álom. Hirtelen egy hang szólította meg. Így szólt:

- Panov apó, Panov apó! Azt kívántad, hogy betérjek a műhelyedbe és megajándékozhass! Légy nagyon figyelmes, hogy felismerj, mert nem mondom meg, ki vagyok! Figyeld hát az utcát hajnal hasadástól szürkületig, és találkozni fogsz velem!

- Ő volt. Jézus volt. Lehet, hogy csak álom volt, de azért figyelni fogok - riadt fel álmából az öreg.

5. kép

Panov apó másnap begyújtotta a kályhát, főzött egy nagy adag kávét.

- Az egyik szemem mindig az ablakon lesz, remélem, ma eljön - gondolta és várt, de nem látott senkit. Végre egy alak tűnt fel az utca végén. Az öreg utcaseprő volt, aki minden héten arra járt talicskájával és seprűjével. Panov apó megsajnálta a didergő öregembert és behívta otthonába.

6. kép

- Jöjjön be! Mit szólna egy kis kávéhoz? Látom, hogy teljesen át van fagyva - szólt Panov bácsi.

- Bizony, jól esne. Igazán nagyon kedves magától. Köszönöm a kávét - felelt az utcaseprő.

- Ez a legkevesebb, amit tehetek, hiszen karácsony van - legyintett az öreg suszter.

- Miért kémleli az ablakot? Látogatót vár? Csak nem vagyok útban? – kérdi az utcaseprő.

-Hallott Jézusról? Ma meg fog látogatni, ezért figyelem, mikor jön - felelte Panov apó. Ezután az utcaseprő megköszönte a kávét és sok szerencsét kívánt.

Panov apó az ajtóból figyelte az utcaseprő távolodó alakját. Addig nézett utána műhelye ajtajából, amíg alakját elnyelte a messzeség. Megjelentek az első járókelők. Sokan udvarias főhajtással köszöntek Panov bácsinak, aki cipészműhelye ajtajában állt.

7. kép

Éppen be akarta zárni az ajtót, amikor észrevett egy nőt kisbabával a karján. Nagyon sovány volt, a ruhája kopott. Panov apó kedvesen megszólította:

- Jöjjön be és melegedjen egy kicsit!

- Nagyon kedves magától - mondta az asszony.

- Csak láttam, hogy nagyon át van fázva. Messzire megy? - kérdezte tőle Panov apó.

- A szomszédos faluba - válaszolt a fiatalasszony. Négy mérföldet kell még gyalogolnunk. Tudja, lent laktam a malomnál, de nincs pénzem lakbérre, ezért el kell jönnöm. Most az unokatestvéremhez megyek, hátha befogad.

- Megkínálhatom egy kis levessel és kenyérrel? - kérdezte újra Panov bácsi.

-Köszönöm, de nem kérek - felelt az asszony.

- Akkor legalább fogadjon el egy kis tejet a gyermek számára. Meglangyosítom a tűzhelyen - mondta az öreg, majd hirtelen felkiáltott:

- Szegény kicsikének nincs is cipője!

- Nincs miből vegyek - mondta elkeseredve az asszony.

Panov apó arra gondolt, hogy a régóta tartogatott kis cipő jó lenne ennek a csöppségnek. Elővette, majd felhúzta a gyermek lábára:

- Fogadja el ezt a pár cipőt!

- Hogyan hálálhatnám meg? - örvendezett a vendég.

Panov apó aggódva tekintett ki az ablakon.

- Valami baj van? - kérdezte az asszony.

-Hallott Jézusról? Ma meg fog látogatni, ezért figyelem, mikor jön - felelte Panov apó.

- Remélem, valóra válik a vágya. Igazán megérdemli, hiszen olyan kedves volt hozzám és a gyermekhez - s a jókívánság után az asszony elköszönt, és folytatta az útját. Teltek az órák, de Jézus nem jött el. Ekkor nagy ijedtség fogta el. Talán Jézus eljött, de ő nem ismerte fel? Leszállt az este, de Jézus nem jött. Az öreg suszter szomorúan mondta:

- Csak álom volt az egész.

8. kép

Hirtelen úgy tűnt, mintha valaki lett volna a szobában.

- Nem láttál engem, Panov apó? Nem láttál? - szólt a hang.

- Ki vagy? Kérlek, mondd meg! - kiáltott az öreg cipészmester.

A hang így felelt:

- Éhes voltam, és adtál ennem. Szomjas voltam, és adtál innom. Nem volt ruhám, és felruháztál. Amikor ma segítettél az embereken, nemcsak rajtuk segítettél, velem is jót tettél. Miközben ezeken az embereken segítettél, velem tetted azt.

A könnyek felszáradtak az öregember szeméből.

- Bizony, bizony, hát, mégiscsak eljött - gondolta. Majd elmosolyodott és szeme újra ragyogott kis kerek szemüvege mögött.

A könnyek felszáradtak az öregember szeméből.